ธปท.สั่งคว่ำบาตร การเงินเกาหลีเหนือ
ธปท.ส่งหนังสือเวียนถึงสถาบันการเงินทุกแห่ง ลงโทษทางเศรษฐกิจและการเงินกับบุคคลหรือองค์กรของเกาหลีเหนือ
24 ต.ค. 2560

ธปท.ส่งหนังสือเวียนถึงสถาบันการเงินทุกแห่ง ลงโทษทางเศรษฐกิจและการเงินกับบุคคลหรือองค์กรของเกาหลีเหนือ 
ธนาคารแห่งประเทศไทย (ธปท.) ออกหนังสือถึงสมาคมธนาคารไทย สมาคมธนาคารนานาชาติ และสถาบันการเงินของเฉพาะกิจรัฐ เมื่อวันที่ 18 ต.ค. 2560 ที่ผ่านมา เพื่อขอความร่วมมือให้ดำเนินการตามมติคณะรัฐมนตรี (ครม.) เมื่อวันที่ 26 ก.ย. 2560 ซึ่งเห็นชอบตามที่กระทรวงการต่างประเทศเสนอให้ดำเนินการตามมติของคณะมนตรีความมั่นคงแห่งสหประชาชาติ (ยูเอ็นเอสซี) เกี่ยวกับสาธารณรัฐประชาธิปไตยประชาชนเกาหลีใน 2 มติ และมอบหมายให้ส่วนราชการที่เกี่ยวข้องของไทย รวมถึง ธปท.ให้ดำเนินการตามมติในส่วนที่เกี่ยวข้อง
ด้านมติ ครม.ขอให้สถาบันการเงินไทยดำเนินตามมาตรการลงโทษทางการเงินต่อเกาหลีเหนือ โดยกำหนดให้ประเทศสมาชิกห้ามคนชาติตนหรืออยู่ในดินแดนของตนเปิดกิจการร่วมค้า หรือขยายกิจการร่วมค้าที่อยู่โดยลงทุนเพิ่มเติมกับเกาหลีเหนือ ยกเว้นได้รับความเห็นชอบจากคณะกรรมการเป็นกรณีล่วงหน้า
ประกอบกับห้ามให้บริการทางการเงินหรือโอนเงิน ยึดหรืออายัดทรัพย์ให้ถ่ายโอนและทำให้ใช้ประโยชน์จากทรัพย์ไม่ได้กับบุคคล องค์กรของเกาหลีเหลือด้วย
สำหรับสาเหตุที่ยูเอ็นเอสซีดำเนินการมาตรการลงโทษ ยกระดับและเพิ่มมาตรการลงโทษ ตลอดจนเพิ่มเติมรายชื่อบุคคลและองค์กรเกาหลีเหนือมาต่อเนื่อง เพราะเมื่อวันที่ 2 มิ.ย. 2560 เกาหลีเหนือได้ทดลองขีปนาวุธ 3 ครั้ง ในวันที่ 8 มิ.ย. 2560, วันที่ 4 ก.ค. 2560 และวันที่ 28 ก.ค. 2560โดยเฉพาะการทดลองใน 2 ครั้งหลัง ซึ่งเป็นการทดลองขีปนาวุธข้ามทวีปพิสัยทำการกว่า 5,000 กิโลเมตร ทำให้ต้องทำมาตรการอายัดทรัพย์สินและห้ามเดินทางกับบุคคลตามบัญชีรายชื่อเพิ่มเติมมาเป็นระยะๆ
ทั้งนี้ รวมไปถึงเพิ่มรายการสิ่งของ สินค้า วัสดุ เครื่องมือที่ห้ามนำเข้าและส่งออกไปเกาหลีเหนือ เช่น อาวุธยุทโธปกรณ์ อาวุธอานุภาพทำลายล้างสูง วัสดุที่อาจเกี่ยวกับอาวุธ สินค้าฟุ่มเฟือย อาหารทะเล อื่นๆ ที่จะกำหนดเพิ่มเติมภายหลัง ห้ามอนุญาตให้ทำงานเกินกว่าจำนวนเดิมที่เคยมีมาก่อนวันที่ 5 ส.ค. 2560 ที่ยูเอ็นเอสซีรับรองมติดำเนินมาตรการลงโทษเกาหลีเหนือ เป็นต้น